Mot slutten av 1914 fikk Zimmermann besøk av Roger Casement, en irsk revolusjonær. Det ble lagt en plan om å landsette 25 000 soldater med 75 000 gevær på Irlands vestkyst. Planen ble imidlertid ikke akseptert av den tyske generalstab. I 1916 vendte Casement tilbake til Irland i en ubåt, men ble tatt til fange og henrettet. Et tysk skip som var blitt omdøpt til «Aud» og seilte under norsk flagg, fraktet 20 000 rifler til Irlands sørkyst. De klarte imidlertid ikke opprette forbindelse til opprørerne, og skipet ble senket av besetningen. En mindre gruppe irske frivillige som hadde regnet med disse våpnene, iverksatte Påskeopprøret i Dublin. Selv om oppstanden slo feil førte dens politiske konsekvenser til Den irske uavhengighetskrig i 1919–1922 og grunnleggelsen av Den irske fristat.